**Д.Н.Мамин-Сибиряк Хорсун куобах туһунан остуоруйатынан инсценировка**

*Винокурова Александра Егоровна, Хаҥалас улууһа,*

 *Хоточчу ситэтэ суох орто оскуолатын алын кылааһын учууталын сценарийа уонна туруоруута*

*Сцена киэргэтиитэ: тыа иһэ, харыйалар, чөҥөчөк, экран, проектор, барабан.*

 **Остуоруйа саҕаламмытын биллэрэр анал музыка тыаһыыр.**

 **Автор** *(быыс кэнниттэн тиэкси ааҕар)***:** Олорбута эбитэ үһү куттас куобах. Куобах муҥнаах сааһын тухары куттанартан, куотартан атыны билбэт. *(Тыал музыката. Куобах киирэр.)*

**Куобах: Мин куобах диэн кыылчааммын,**

 **Куттас, куттас муҥнаахпын,**

 **Миигин бары куттууллар,**

 **Тутан сиэри сордууллар.**

**Автор:** (*Автор ааҕар кэмигэр дьыл түөрт кэмэ уларыйа сылдьан экраҥҥа көрдөрүллэр, тыал, үрүйэ уутун тыаһа, тураах саҥата, чыычаах ырыата холбонор. Тураах мааскалаах оҕо киирэн хамсаныылары оҥорор, дааҕыргыыр. Онтон икки кыыс оҕо үрүмэччи үҥкүүтүн үҥкүүлүүллэр, хаххан көтөр таҥастаах оҕо эмиэ киирэн эргийэн тахсар, салгыы дьуос кутуйах киирэн үҥкүүлүүр. Куобах барыларыттан куттанарын оонньоон көрдөрөн иһэр).* Куобах барахсан **кыһын** мутук тостор тымныытыттан тоҥон титирэстиир, **саас** айылҕа уһуктар кэмигэр үрүйэлэр сүүрэр чырылыыр тыастарыттан, көтөрдөртөн саамай эрдэ кэлэр хара тураах дааҕырҕас саҥатыттан соһуйар, **сайынын** ырыаһыт чыычаах ырыатыттан, бэл диэтэр кэрэчээн сибэккиттэн үөһэ көтөн тахсыбыт үрүмэччиттэн, маска олорор хаххан көтөр саҥатыттан куттанар, **күһүнүн** дьуос кутуйах, тииҥ хаһаас оҥостор кэмнэригэр куобах эрэйдээҕи элбэхтэ куттууллар. Кини кыра да тыастан куруук соһуйар, бары тыаһы-ууһу чуҥнуу, тулатын кэтэнэ сылдьар үгэстээх.

Ити курдук куттас куобах биир күн куттанна, иккис күн ыксаата, үһүс күн сүрэҕэ сэлибирээтэ, ол курдук нэдиэлэ, ый, сыл ааста. Куобахпыт улаатта. Биир үтүө күн үүннэ.

**Куобах:** - Тоҕо мин куруук куттанарга, уолуйарга эрэ сылдьабыный?

 - Суох! Аны куттамсах буолан бүтэбин!

 - Мин кимтэн да, туохтан да куттаммат Эр Бэрдэ Хорсун Куобах буолуом. *(Куобах тахсар, барабан ылар, киирэн ыллыыр.)*

**Куобах:**

 Ойуур тыаҕа олоробун

Хорсун куобах буолабын.

Сур бөрөттөн куттаммаппын

Төһө баҕар эн улуй!

Ким иллээх кэргэннээх

Ыарахантан чаҕыйбат.

Ким элбэх доҕордоох

Ол күүстээх санаалаах.

**(Музыка м/ф...)***Куобахтар киирэллэр.*

**1-гы куобах**: - Эй, эн Кылар харах, куттас куобах, бөрөттөн да куттаммаккын дуо?

**Хорсун куобах: - Суох, куттаммаппын.**

2-с куобах: - Оттон саһылтан?

**Хорсун куобах: - Суох, куттаммаппын.**

3-с куобах: - Оттон эһэттэн?

 **Хорсун куобах**: - **Мин бөрөттөн да, саһылтан да, эһэттэн да куттаммаппын.**

*(Куобахтар кини тула ойуоккалаһаллар, сибигинэһэллэр, күлсэллэр)*

**4-с куобах:** Оо, киһиргэс да куобахчааҥҥын!

**1-гы куобах:-** - Көбүөхтүүрүн аанньа күөх киһиргэс!

**2-с куобах**:- Киһиргээҥҥин кирсиҥ быстаарай!

**3-с куобах:** - - Хайҕанабын диэн хараайаҕын!

 **4-с куобах:** Сэрэнээр, улаханнык саҥарыма!

**Хорсун куобах:** - Бөрө обургу билигин кэллэҕинэ, мин кинини бэйэтин куттуом. Куттананан куотарын, тилэҕэ хараарыҥныы турарын көрүөххүт. *(Бөрө үөмэн кэлэн истэр.)*

**Бөрө:** Уу-уу-уу!

Аатырбыт сур бөрөбүн,

Адархай аһыылаахпын,

Адьырҕа айахтаахпын

Алдьархай аһастаахпын.

Уу-уу-уу!

Барыгытын ситэттиэм,

Барыгытын сиэтэлиэм,

Баскытын быһа тардыам,

Минньигэстик уобалыам.

Уу-уу-уу*! (иһин имэринэр, иһиллиир, салгыны иҥэрийэр, куобахтар диэки саһа-саһа үөмэр.)*

- Бээ,эрэ, быраат куобахчаан, сэрэн, дьэ эйигинэн үссэнэрим буолуо. *(бөрө саһар. Куобахчааннар ырыа ыллыыллар.)*

**Куобахтар бары:**

Куруҥ тыаҕа мустаммыт

Куобахчааннар элбэхпит

Иллээх кэргэн буоламмыт,

Иирсээн диэни билбэппит.

 Охсуһары,үөхсэри

 Отой олох сирэбит.

 Ойуоккалыы оонньууру

 Олус, олус таптыыбыт.

 Күһүн үүммүт кэнчээри

 Кэбийиэххэ минньигэс,

 Кыһын тымныы эрээри

 Көрдөөх дьоҥҥо ичигэс.

Куруҥ тыаҕа мустаммыт

Куобахчааннар элбэхпит

Иллээх кэргэн буоламмыт,

Иирсээн диэни билбэппит.

*(киһиргэс куобах чөҥөчөк үрдүгэр ойон тахсар)*

 **Хорсун куобах**: - Эһиги куттас куобахтар, миигин истиҥ эрэ, миигин көрүҥ эрэ! Мин саамай күүстээхпин. Сып-сытыы тиистэрдээхпин, кэтит, күүстээх баппаҕайдаахпын, уһун да уһун бытыктаахпын! Муора миэхэ тобукпунан, халлаан миэхэ хабарҕабынан (*көрдөрөр).* Мин кимтэн да куттаммаппын. Мин билигин эһиэхэ ............мин....мин...мин (*бөрөнү көрө биэрэр).* Куобах өрө ыстанар *(музыка.......)* да бөрө аттыгар сууллар. Бөрө соһуйан куотар. Куобахтар үрүө-тараа ыстаналлар, саһаллар*.* ***(музыка*** *бытаарар, онтон-мантан биир-биир куобахтар тахсаллар.)*

**Куобах:** - Биһиги Эр бэрдэ Хорсун куобахпыт,хайдах курдук Бөрөнү куттаата, хайдах курдук хорсунуй!

**Куобах**: - Онтон Хорсун-хоодуот куобахпыт ханнаный*? ( куобахтарын көрдүүллэр уонна чөҥөчөк кэнниттэн булаллар)*

**Куобахтар:**- Маладьыас,Эр бэрдэ, Хорсун куобах! Хайдах курдук Бөрө обургуну куттаатыҥ!

 - Биһиги эйигин киһиргиир диэн алҕас санаабыппыт.

**Бары куобахтар: -** Махтал буоллун Хорсун куобахха! *(Музыка ........)*

 - Айхал буоллун Эр Хоһууҥҥа!

-Саҥа дьылбыт чугаһаата.Кэлэр дьыл биһиги сылбыт. Бука бары ойуур тыа олохтоохторо, Саҥа дьылы бииргэ көрсүөҕүҥ, ыллыаҕыҥ, туойуоҕуҥ, көрү-нары көҕүлүттэн тутуоҕуҥ! *( Бары маскалаах оҕолор тахсан ыллыыллар)*

**Саҥа дьыл аҕаллын эһиэхэ**

**Самныбат саргылаах дьылҕаны,**

**Сиргэ баар хас биирдии киһиэхэ**

**Үтүөнү,кэрэни, үөрүүнү.**

**Дэлэттин сайаҕас санааны**

**Киһиэхэ амарах сыһыаны,**

**Кэхтибэт кэнчээри үөскээтин,**

**Кэлэр кэм кэскилэ кэҥээтин!**